ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2482/97 υποβολή: Ludivina Garcνa Arias (PSE) προς την Επιτροπή (16 Iουλίου 1997)

Θέμα: Οικονομική υποστήριξη στις δραστηριότητες των ενώσεων παραθαλασσίων περιοχών, της βιομηχανίας του άνθρακα και της βιομηχανίας κλωστοϋφαντουργικών προϊόντων

Κάθε χρόνο, κατά τη διάρκεια της συζήτησης για τον προϋπολογισμό, το Ευρωπαϊκό Κοινοβούλιο επανυποβάλλει μια τροπολογία σχετικά με τη θέση Β5-411 του προϋπολογισμού, «Πολιτική βιομηχανικής ανταγωνιστικότητας στην Ευρωπαϊκή Ένωση» (Τμήμα ΙΙΙ - Επιτροπή - Μέρος Β. Επιχειρησιακές πιστώσεις), που καθιερώνει «την οικονομική υποστήριξη των δραστηριοτήτων των συνδέσμων θαλασσίων περιοχών, της βιομηχανίας του άνθρακα και της βιομηχανίας κλωστοϋφαντουργικών προϊόντων όπως ο EUROACOM και ο ACTE».

Μπορεί η Επιτροπή να δώσει λεπτομερείς πληροφορίες για τις δαπάνες που έχει εγκρίνει τα τρία τελευταία χρόνια (1995, 1996 και 1997), για τις δραστηριότητες που εγκρίθηκαν, τα κριτήρια που εφαρμόζει η Επιτροπή για την έγκρισή της και τη διαδικασία που πρέπει να ακολουθηθεί για την αίτηση αυτής της χρηματοδότησης;

Απάντηση του κ. Bangemann εξ ονόματος της Επιτροπής (29 Σεπτεμβρίου 1997)

Η Επιτροπή, υπό την ιδιότητά της ως το αρμόδιο όργανο για την έγκριση των πιστώσεων της γραμμής Β5-411 του προϋπολογισμού, έχει λάβει γνώση της κοινοβουλευτικής τροπολογίας που κατατίθεται από το 1995 κατά τη διάρκεια της συζήτησης για τον προϋπολογισμό και την λαμβάνει υπόψη κατά την χρησιμοποίηση των εκχωρούμενων ποσών. Η Επιτροπή έχει επομένως κάθε χρόνο απαντήσει θετικά στο αίτημα των συνδέσμων θαλασσίων περιοχών της Ευρώπης (AMRIE) με επιχορήγηση ποσού 100.000 ECU το 1995 και 100.000 ECU το 1996. Το ποσό που θα χορηγηθεί για το 1997 εξετάζεται επί του παρόντος σε συζητήσεις μεταξύ AMRIE και Επιτροπής. Το ποσό της επιχορήγησης θα μπορούσε να είναι μεγαλύτερο από αυτό των προηγουμένων ετών.

Όσον αφορά τον κλάδο της κλωστοϋφαντουργίας και ένδυσης, η Επιτροπή συγχρηματοδότησε, κατά τα τρία τελευταία έτη, τέσσερα έργα που εκτελέστηκαν από τον σύνδεσμο των ευρωπαϊκών ενώσεων κλωστοϋφαντουργίας (ACTE) και τις τοπικές ενώσεις, μέλη του ACTE, ύψους περίπου 140.000 ECU.

Όσον αφορά την άλλη πτυχή της τροπολογίας, για τις ανθρακοφόρες περιοχές, η Επιτροπή προτίθεται να εξετάσει ευνοϊκά τα αιτήματα χρηματοδότησης δράσεων που διοργανώνονται από τον ευρωπαϊκό σύνδεσμο ανθρακοφόρων περιοχών (EUR-ACOM) έως το τέλος του 1997.
ΓΡΑΠΤΗ ΕΡΩΤΗΣΗ E-2772/97 υποβολή: Encarnaciσn Redondo Jimιnez (PPE) προς την Επιτροπή (1 Σεπτεμβρίου 1997)

Θέμα: Προστασία της ονομασίας προελεύσεως των ευρωπαϊκών κρασιών

Σύμφωνα με πληροφορίες που είδαν το φώς της δημοσιότητας, οι ΗΠΑ μελετούν μια νομοθετική ρύθμιση για να καταστεί δυνατή η συνέχιση της χρησιμοποίησης στα αμερικανικά κρασιά των ονομασιών προελεύσεως των ευρωπαϊκών κρασιών, με σκοπό την προστασία των συμφερόντων των οινοπαραγωγών της εν λόγω χώρας. Εάν συμβεί κάτι τέτοιο,

Τι μέτρα θα μπορούσε νά λάβει η Επιτροπή για να διασφαλίσει τα συμφέροντα των ευρωπαίων οινοπαραγωγών, οι οποίοι πλήττονται σαφώς από τη νομοθετική αυτή ρύθμιση;

Απάντηση του κ.Fischler εξ ονόματος της Επιτροπής (20 Οκτωβρίου 1997)

Το αξιότιμο μέλος του Κοινοβουλίου αναφέρεται σε τροπολογία της Revenue Reconciliation Act του 1997 την οποία εισηγήθηκε ο κ. d'Amato, μέλος του Κοινοβουλίου των Ηνωμένων Πολιτειών. Η τροπολογία αυτή, η οποία ψηφίστηκε από το Κοινοβούλιο των Ηνωμένων Πολιτειών, στοχεύει στην κωδικοποίηση ορισμένων όρων που χρησιμοποιούνται εδώ και χρόνια, σύμφωνα με την ισχύουσα αμερικανική νομοθεσία, στη διαδικασία σήμανσης των οίνων. Πρόκειται για όρους που, στην πραγματικότητα, αντιπροσωπεύουν ευρωπαϊκές ονομασίες προελεύσεως, όπως Champagne, Moselle, Port, Sherry, οι οποίοι, ωστόσο, χρησιμοποιούνται στις Ηνωμένες Πολιτείες για εγχώριους ή εισαγόμενους οίνους. Ο κατάλογος των όρων που απαριθμούνται στην τροπολογία είναι, στην πραγματικότητα, ίδιος μ'εκείνον που περιέχεται στις ισχύουσες τεχνικές προδιαγραφές ((Βλ. Τίτλο 27 FR κεφ. 1 παράγρ. 4.24 β) σημείο 2 του κώδικα της αμερικανικής ομοσπονδιακής νομοθεσίας του BATF (Υπηρεσία για τα αλκοολούχα ποτά, τα προϊόντα καπνού και τα όπλα) )).

Η Επιτροπή προβαίνει επί του παρόντος σε νομική ανάλυση της εν λόγω τροπολογίας και, πιο συγκεκριμένα, ελέγχει τη συμβατότητα αυτής με τις διατάξεις της συμφωνίας για τα δικαιώματα πνευματικής ιδιοκτησίας στον τομέα του εμπορίου (ΣΔΠΙΕ) του Παγκόσμιου Οργανισμού Εμπορίου.

Σ'αυτό το πλαίσιο, η Επιτροπή παραθέτει την απάντηση που έδωσε στη γραπτή ερώτηση Ε-2485/97 του κ. Barros Mourra ((ΕΕ C 82 της 17.3.1998, σελ. 91. )) σχετικά με την προστασία των κοινοτικών ονομασιών προέλευσης. Πραγματικά, ένας από τους βασικούς στόχους του αμπελοοινικού τομέα είναι η προστασία των ονομασιών προέλευσης και των γεωγραφικών ενδείξεων της Κοινότητας, τόσο σε κοινοτικό όσο και σε διεθνές επίπεδο. Η Επιτροπή και οι Ηνωμένες Πολιτείες έχουν ξεκινήσει διαπραγματεύσεις με σκοπό να βελτιώσουν το καθεστώς προστασίας των κοινοτικών ονομασιών στην αμερικανική αγορά και, κυρίως, να εμποδίσουν πάσης φύσεως χρήση των όρων που αποτελούν αντικείμενο της ανωτέρω τροπολογίας.
ΓΡΑΠΤΗ ΕΡΩΤΗΣΗ E-2429/97 υποβολή: Carlo Casini (PPE) προς την Επιτροπή (11 Iουλίου 1997)

Θέμα: Κανόνες υγιεινομικής πολιτικής και κτηνιατρικά πιστοποιητικά για την εισαγωγή πουλερικών από τρίτες χώρες

Η απόφαση 96/482/ΕΚ ((ΕΕ L 196, 7.8.1996, σελ. 13. )) της Επιτροπής και η απόφαση 96/483/ΕΚ ((ΕΕ L 196, 7.8.1996, σελ. 28. )) της Επιτροπής προβλέπουν ότι η χορήγηση κτηνιατρικού πιστοποιητικού για την εισαγωγή πουλερικών από ορισμένες τρίτες χώρες εξαρτάται από την υποχρέωση τήρησης διαστήματος 6 εβδομάδων καραντίνας μετά την εισαγωγή.

Το διάστημα αυτό της απομόνωσης δημιουργεί σοβαρά προβλήματα στα πουλερικά που προορίζονται για την ανασύσταση πληθυσμού θηραμάτων, δεδομένου ότι κατά την περίοδο της αναπαραγωγής τα αρσενικά, που κρατούνται σε κοινά κλουβιά, συγκρούονται μεταξύ τους με τόση βία που προκαλεί άσκοπους τραυματισμούς και σε πολλές περιπτώσεις το θάνατο.

Με βάση τα ανωτέρω, ερωτάται η Επιτροπή εάν σκοπεύει, λαμβάνοντας υπόψη και τους κανονισμούς σχετικά με την προστασία της ευεξίας των ζώων, να αντιμετωπίσει την κατάσταση αυτή, καθιστώντας κατά το δυνατόν γρήγορους τους ελέγχους και τις προβλεπόμενες διοικητικές διατυπώσεις, με την κατάργηση ή τη μείωση στο ελάχιστο απαραίτητο του διαστήματος της καραντίνας.

Απάντηση του κ. Fischler εξ ονόματος της Επιτροπής (19 Σεπτεμβρίου 1997)

Η απόφαση 96/482/ΕΚ της Επιτροπής ορίζει τους όρους υγειονομικής πολιτικής και τα κτηνιατρικά πιστοποιητικά για την εισαγωγή πουλερικών και γραμμωτών αυγών άλλων από αυτών των τρωκτικών (πτηνά τα οποία δεν μπορούν να πετάξουν) και των αυγών τους από τρίτες χώρες, συμπεριλαμβανομένων και των μέτρων υγιεινής για τα ζώα, οι οποίοι εφαρμόζονται μετά την εισαγωγή.

Η απόφαση αυτή δεν προβλέπει αναλυτικά μέτρα απομόνωσης αλλά, θεσπίζει μία περίοδο απομόνωσης και μία ελάχιστη χρονική περίοδο παρατήρησης προκειμένου να αποφευχθεί κάθε επιδείνωση της υγειονομικής κατάστασης στην επικράτεια της Κοινότητας.

Ειδικότερα, σύμφωνα με το άρθρο 3 της απόφασης αυτής, μετά την εισαγωγή, τα πουλερικά αναπαραγωγής ή παραγωγής θα κρατούνται στην εκμετάλλευση προορισμού για μια περίοδο έξι τουλάχιστον εβδομάδων από την ημερομηνία άφιξής τους. Στη διάρκεια της περιόδου αυτής, τα εισαγόμενα πουλερικά θα κρατούνται χωριστά από τα μη εισαγόμενα. Η απόφαση δεν απαιτεί, στη διάρκεια της περιόδου αυτής, τα πουλιά να φυλάσσονται σε κλουβιά ή σε ορνιθώνες με χωρίσματα.
ΓΡΑΠΤΗ ΕΡΩΤΗΣΗ E-2850/97 υποβολή: Edith Mόller (V) προς την Επιτροπή (11 Σεπτεμβρίου 1997)

Θέμα: Πολιτική της ΕΕ στην πρώην Γιουγκοσλαβία

Θα μπορούσε η Επιτροπή να ανακοινώσει το ακριβές κόστος διαχείρισης των κοινοτικών προγραμμάτων στην πρώην Γιουγκοσλαβία από το 1995 μέχρι σήμερα, συμπεριλαμβανομένου και του κόστους των υπηρεσιών της Επιτροπής στις Βρυξέλλες, για γραφεία αντιπροσωπειών/εκπροσώπου καθώς και για υπεργολαβικά διοικητικά καθήκοντα (έλεγχος, αποτίμηση, σχέδια προσδιορισμού, προμήθειες,...);

Κοινή απάντηση του κ. Van den Broek εξ ονόματος της Επιτροπής στις γραπτές ερωτήσεις E-2850/97 και E-2851/97 (23 Oktvbrνoy 1997)

Λόγω της έκτασης της απάντησης, η Επιτροπή τη διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου αυτού.
ΓΡΑΠΤΗ ΕΡΩΤΗΣΗ P-3089/97 υποβολή: Antonio Tajani (UPE) προς την Επιτροπή (19 Σεπτεμβρίου 1997)

Θέμα: Κατάσχεση ιταλικών αλιευτικών σκαφών από τις αρχές της Τυνησίας

Στα τέλη Ιουλίου και στη διάρκεια του Αυγούστου 1997, τρία ιταλικά αλιευτικά που ψάρευαν στα διεθνή ύδατα του Ισθμού της Σικελίας έγιναν αντικείμενο ένοπλων εκφοβισμών και κατάσχεσης εκ μέρους της τυνησιακής ακτοφυλακής. Τα γεγονότα αυτά, τα οποία δυστυχώς συμβαίνουν με ανησυχητική συχνότητα, θέτουν εκ νέου το πρόβλημα της επιβεβλημένης ανάγκης να εξασφαλιστεί η ελεύθερη ναυσιπλοΐα και άσκηση αλιευτικής δραστηριότητας στα διεθνή ύδατα της περιοχής, και να περιφρουρηθεί η ασφάλεια των ιταλών αλιέων που ασκούν νομίμως την επαγγελματική τους δραστηριότητα, και που, κατά καιρούς, βλέπουν να τίθεται σε σοβαρό κίνδυνο η ίδια η σωματική τους ακεραιότητα.

Τί μέτρα προτίθεται να λάβει η Επιτροπή προκειμένου να αποκαταστήσει το ταχύτερο δυνατόν στον Ισθμό της Σικελίας τις αναγκαίες προϋποθέσεις ασφάλειας για τα κοινοτικά αλιευτικά σκάφη και το σεβασμό του διεθνούς δικαίου;

Σε ποιό στάδιο βρίσκονται οι διαπραγματεύσεις για την προσχώρηση της Ευρωπαϊκής Ένωσης στο Γενικό Συμβούλιο για την αλιεία στη Μεσόγειο, οργανισμό που θα μπορούσε να εξασφαλίσει τη θέσπιση και την τήρηση κοινών κανόνων για την προστασία των αλιευτικών δραστηριοτήτων στη θάλασσα αυτή;

Απάντηση της κας Bonino εξ ονόματος της Επιτροπής (29 Οκτωβρίου 1997)

Οι αρχές της Ιταλίας δεν προσέφυγαν στην Επιτροπή σχετικά με τα γεγονότα στα οποία αναφέρεται στην ερώτησή του το αξιότιμο μέλος του Κοινοβουλίου. Ωστόσο, η Επιτροπή δεν έπαψε ποτέ να ζητά απ'όλα τα κράτη μέλη την τήρηση του διεθνούς δικαίου της θάλασσας και να καταδικάζει οποιαδήποτε βίαιη δραστηριότητα θα μπορούσε να θέσει σε κίνδυνο την ασφάλεια των σκαφών.

Στο πλαίσιο αυτό και σε σχέση με τα γεγονότα που αναφέρονται στην ερώτηση του αξιότιμου μέλους του Κοινοβουλίου, θα πρέπει να υπενθυμίσουμε ότι δεν υφίσταται αλιευτική συμφωνία μεταξύ της Κοινότητας και της Τυνησίας και ότι, σύμφωνα με τις πληροφορίες που διαθέτει η Επιτροπή, τα γεγονότα δεν συνέβησαν σε διεθνή ύδατα.

Σχετικά με την προσχώρηση της Κοινότητας στο Γενικό Συμβούλιο για την αλιεία στη Μεσόγειο, κατά την 22η ολομέλεια του Συμβουλίου, που πραγματοποιήθηκε στη Ρώμη από τις 13 ως τις 16 Οκτωβρίου 1997, εγκρίθηκαν από τον εν λόγω οργανισμό οι τροπολογίες της συμφωνίας για την ίδρυση ενός Γενικού Συμβουλίου για την αλιεία στη Μεσόγειο, βάσει των οποίων η Κοινότητα γίνεται δεκτή με ιδιότητες πλήρους μέλους. Η Επιτροπή παρακολουθεί με ιδιαίτερη προσοχή την εξέλιξη της υπόθεσης αυτής προκειμένου να βεβαιωθεί ότι η διαδικασία έγκρισης του κανονισμού του Συμβουλίου σχετικά με την προσχώρηση της Κοινότητας θα ολοκληρωθεί το ταχύτερο δυνατό.
ΓΡΑΠΤΗ ΕΡΩΤΗΣΗ E-2400/97 υποβολή: Monica Baldi (UPE) προς την Επιτροπή (10 Iουλίου 1997)

Θέμα: Ελευθερία στην παιδεία

Η Ιταλία είναι η μοναδική στην Ευρώπη χώρα που συντηρεί μία σοβαρή διάκριση σε βάρος των πολιτών όσον αφορά την ελευθερία στην παιδεία, δεδομένου ότι οι ιταλοί δεν είναι σε θέση να επιλέξουν ελεύθερα μεταξύ δημοσίου και ιδιωτικού σχολείου λόγω υψηλών τιμών του τελευταίου και έλλειψη πόρων υπέρ του.

1. Γνωρίζει η Επιτροπή την κατάσταση αυτή;

2. Υπό το πρίσμα των θεμελιωδών αρχών που διαπνέουν τις Συνθήκες για την Ένωση, των δηλώσεων και συμβάσεων των διεθνών οργανισμών και του ψηφίσματος ιδίως του Ευρωπαϊκού Κοινοβουλίου της 14ης Μαρτίου 1984 για την ελευθερία παιδείας στην Ευρωπαϊκή Κοινότητα, δεν διακρίνει η Επιτροπή κάποια παραβίαση των θεμελιωδών δικαιωμάτων του ανθρώπου;

Απάντηση του κ. Van den Broek εξ ονόματος της Επιτροπής (15 Σεπτεμβρίου 1997)

Το Δικαστήριο εξασφαλίζει τον σεβασμό των δικαιωμάτων του ανθρώπου μέσω των γενικών αρχών του κοινοτικού δικαίου και για το σκοπό αυτό εμπνέεται, ιδιαίτερα, από την ευρωπαϊκή σύμβαση των δικαιωμάτων του ανθρώπου και τα πρόσθετα πρωτόκολλά της

Στο εσωτερικό των κρατών μελών, ο σεβασμός των δικαιωμάτων του ανθρώπου και των θεμελιωδών ελευθεριών εξασφαλίζεται ευρέως με αποτελεσματικά συστήματα ελέγχου, τόσο στο εσωτερικό μέσω εσωτερικών προσφυγών, όσο και στο εξωτερικό, με τους μηχανισμούς που καθιέρωσε η ευρωπαϊκή σύμβαση των δικαιωμάτων του ανθρώπου που όλα τα κράτη μέλη έχουν κυρώσει από καιρό.

Ωστόσο, σύμφωνα με το άρθρο 126 της συνθήκης ΕΚ, η οργάνωση των εκπαιδευτικών συστημάτων και το περιεχόμενο των προγραμμάτων υπάγονται στην αποκλειστική αρμοδιότητα των κρατών μελών.
ΓΡΑΠΤΗ ΕΡΩΤΗΣΗ E-2971/97 υποβολή: Michael Hindley (PSE) προς την Επιτροπή (17 Σεπτεμβρίου 1997)

Θέμα: Αντιπροσωπεία του Συμβουλίου Συνεργασίας του Κόλπου

Λόγω της μείζονος σημασίας των εμπορικών μας συναλλαγών με τα κράτη του ΣΣΚ, προτίθεται άραγε η Επιτροπή να συστήσει μία αντιπροσωπεία στα κράτη του ΣΣΚ;

Απάντηση του κ. Van den Broek, εξ ονόματος της Επιτροπής (27 Οκτωβρίου 1997)

Η Επιτροπή αναθεωρεί συνεχώς το δίκτυο των αντιπροσωπειών της. Η Επιτροπή γνωρίζει πολύ καλά την ολοένα και μεγαλύτερη σημασία που αποκτούν οι σχέσεις μεταξύ της Κοινότητας και των κρατών του Συμβουλίου Συνεργασίας του Κόλπου (GCC). Στο πλαίσιο αυτό, το άνοιγμα μίας αντιπροσωπείας στο Riyadh είναι ένας από τους στόχους της Επιτροπής. Ωστόσο, το άνοιγμα μίας νέας αντιπροσωπείας δεν μπορεί να γίνει χωρίς να υπάρχουν διαθέσιμοι οι αναγκαίοι πόροι, είτε με μετακίνηση των υπαρχόντων πόρων, είτε με καθιέρωση πρόσθετων πόρων του προϋπολογισμού.
ΓΡΑΠΤΗ ΕΡΩΤΗΣΗ E-2696/97 υποβολή: Cristiana Muscardini (NI) προς την Επιτροπή (1 Σεπτεμβρίου 1997)

Θέμα: Ηχορύπανση και αθλητικές δραστηριότητες

Έχοντας υπόψη τις προτάσεις που περιέχονται στο «Πράσινο Βιβλίο για τις μελλοντικές πολιτικές σε θέματα ηχορύπανσης» (COM(96)540 τελ.), τα μέτρα που αποβλέπουν στη μείωση των ντεσιμπέλ για τα δίτροχα οχήματα κινδυνεύουν να περιορίσουν αν όχι να θέσουν σε κίνδυνο το μοτοσυκλετισμό.

Ενώπιον αυτού του ενδεχόμενου και προκειμένου να εξασφαλισθεί η συνέχιση της αθλητικής χρήσης της μοτοσυκλέτας, ενώ παράλληλα θα συμβιβάζεται προς τις απαιτήσεις για την προστασία του περιβάλλοντος, είναι διατεθειμένη η Επιτροπή.

1.να εξετάσει το ενδεχόμενο να αναθεωρήσει τους ρυθμιστικούς κανόνες που έχουν εγκρίνει οι αθλητικές αρχές για τα ανώτατα επιτρεπόμενα ηχητικά όρια που πρέπει να τηρούνται στους αγώνες μότοκρος;

2. θα μπορούσε επίσης να ζητήσει από τις ενδιαφερόμενες εθνικές αθλητικές ομοσπονδίες να εναρμονίσουν τις ηχητικές προδιαγραφές για τους αθλητικούς αγώνες μοτοσυκλέτας;

Απάντηση του κ. Bangemann εξ ονόματος της Επιτροπής (13 Οκτωβρίου 1997)

Η οδηγία 97/24/ΕΚ του Κοινοβουλίου και του Συμβουλίου της 17ης Ιουνίου 1997 σχετικά με ορισμένα στοιχεία και χαρακτηριστικά των δίκυκλων ή τρίκυκλων οχημάτων με κινητήρα ((ΕΕ L 226 της 18.8.1997. )) αποβλέπει, ειδικότερα, στην κανονιστική ρύθμιση των αποδεκτών ηχητικών επιπέδων των μηχανοκίνητων δίκυκλων ή τρίκυκλων οχημάτων (κεφάλαιο 9).

Η οδηγία αυτή εφαρμόζεται σε όλα τα οχήματα που καλύπτονται από την οδηγία 92/61/ΕΟΚ του Συμβουλίου της 30ής Ιουνίου 1992 περί της εγκρίσεως τύπου των δίκυκλων ή τρίκυκλων οχημάτων με κινητήρα ((ΕΕ L 225 της 10.8.1992. )).

Ωστόσο, τα οχήματα που προορίζονται για αγώνες, επί οδοστρώματος ή παντός εδάφους, αποκλείστηκαν του πεδίου εφαρμογής της οδηγίας 92/761/ΕΟΚ, για τους λόγους στους οποίους αναφέρεται το Αξιότιμο Μέλος του Κοινοβουλίου, και ως εκ τούτου δεν υπόκεινται στις κοινοτικές προδιαγραφές που καθορίζουν τα αποδεκτά ηχητικά επίπεδα.
ΓΡΑΠΤΗ ΕΡΩΤΗΣΗ E-3303/97 υποβολή: Juan Colino Salamanca (PSE) προς την Επιτροπή (20 Οκτωβρίου 1997)

Θέμα: Κοινή οργάνωση αγοράς στον τομέα της μπανάνας

Μπορεί η Επιτροπή να μας δώσει στοιχεία, για τα τελευταία τρία χρόνια, σχετικά με τις ποσότητες μπανανών που χορηγήθηκαν για κάθε τρίμηνο σε κάθε έναν από τους τρεις τύπους επιχειρηματιών του κλάδου βάσει της σχετικής τους άδειας, κυρίως δε λεπτομερή στοιχεία όσον αφορά τους επιχειρηματίες που διαθέτουν άδεια τύπου Β;

Απάντηση του κ. Fischler εξ ονόματος της Επιτροπής (5 Νοεμβρίου 1997)

Λόγω της έκτασης της απάντησης, η Επιτροπή τη διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου αυτού.
ΓΡΑΠΤΗ ΕΡΩΤΗΣΗ P-3088/97 υποβολή: Roberto Mezzaroma (UPE) προς την Επιτροπή (19 Σεπτεμβρίου 1997)

Θέμα: Η Καθολική Εκκλησία στη Ρωσία

Από αξιόπιστες πηγές πληροφορήθηκα ότι ο Πρόεδρος της Ρωσίας Μπορίς Γιέλτσιν αναμένεται να υπογράψει Νόμο που εγκρίθηκε στις 23 Ιουνίου από τη Βουλή (Δούμα) και στις 4 Ιουλίου 1997 από τους Γερουσιαστές του Συμβουλίου, με τον οποίον η καθολική Εκκλησία περιορίζεται σε απλή σέκτα με ελάχιστα δικαιώματα.

Με την πράξη αυτή δεν θα κινδυνεύσει μόνον ο οικουμενικός διάλογος μεταξύ ορθοδοξίας και καθολικισμού αλλά θα παραβιασθεί και ένα από τα θεμελιώδη ανθρώπινα δικαιώματα όπως είναι η ανεξιθρησκεία η οποία κατοχυρώνεται από το Άρθρο 18.

Τί πράττει η Επιτροπή για να εμποδίσει τη μείζονος σοβαρότητας άδικη αυτή πράξη;

Διερωτώμαι, επίσης, εάν δεν θα έπρεπε το Συμβούλιο, η Επιτροπή και το Ε.Κ. να δράσουν από κοινού, ακόμα και με τη σύσταση ειδικής εξεταστικής επιτροπής που θα περιφρουρεί τα δικαιώματα των καθολικών πολιτών της Ρωσίας οι οποίοι έχουν ασπαστεί την καθολική Πίστη και αυτήν την ίδια την καθολική Εκκλησία.

Επισημαίνεται, επίσης, ότι η καθολική θρησκεία δεν είναι ποτέ δυνατόν να εξομοιωθεί με σέκτα, όπως όλες αυτές που υπάρχουν στον κόσμο και που συχνά δημιουργούνται αποκλειστικά και μόνο για κερδοσκοπικούς λόγους.

Απάντηση του κ. Van den Broek εξ ονόματος της Επιτροπής (9 Οκτωβρίου 1997)

Το ρωσικό νομοσχέδιο για την ελευθερία συνείδησης και τις θρησκευτικές ενώσεις που εγκρίθηκε διαδοχικά στο τέλος του Ιουνίου και στις αρχές του Ιουλίου 1997 από τις δύο ρωσικές νομοθετικές συνελεύσεις δεν εγκρίθηκε από τον πρόεδρο Γέλτσιν που αντέταξε το βέτο του, στις 22 Ιουλίου 1997, και αυτό ιδίως με αφορμή τον αντισυνταγματικό χαρακτήρα του (θρησκευτική ελευθερία) και το ασυμβίβαστό του με τις διεθνείς υποχρεώσεις της Ρωσίας.

Δεδομένης της ευρείας στήριξης που έχει το εν λόγω νομοσχέδιο στους κόλπους του ρωσικού κοινοβουλίου, και επομένως αντιμέτωπος με ένα πραγματικό κίνδυνο κοινοβουλευτικής ανατροπής του προεδρικού βέτο αυτό το φθινόπωρο από την πλειοψηφία των δύο τρίτων, ο πρόεδρος Γέλτσιν προώθησε τη σύσταση μιας «επιτροπής συμφιλίωσης» που περιλαμβάνει μέλη του νομοθετικού, εκτελεστικού και των θρησκευτικών ενώσεων για να προτείνει τροποποιήσεις που ενδέχεται να επανορθώσουν τις ελλείψεις και τον ασυμβίβαστον που επεσήμανε ο πρόεδρος. Αποτέλεσμα αυτού ήταν ένας νέος νόμος που περιλαμβάνει ορισμένες από τις προταθείσες τροποποιήσεις και που εγκρίθηκε σχεδόν ομόφωνα (358 ευνοϊκοί ψήφοι έναντι έξι αρνητικών) από την «κάτω» βουλή (Δούμα) στις 19 Σεπτεμβρίου 1997 και από την βουλή των συνομοσπονδιών στις 24 Σεπτεμβρίου 1997 και υπογράφτηκε τέλος από τον πρόεδρο Γέλτσιν στις 26 Σεπτεμβρίου 1997.

Ωστόσο μπορεί ακόμη να γίνει προσφυγή για τον αντισυνταγματικό χαρακτήρα του νόμου στο συνταγματικό δικαστήριο της ρωσικής συνομοσπονδίας.

Προς το παρόν, η Επιτροπή εξετάζει το περιεχόμενο και την πιθανή εμβέλεια του νέου νόμου.
ΓΡΑΠΤΗ ΕΡΩΤΗΣΗ E-2867/97 υποβολή: Jesϊs Cabezσn Alonso (PSE) προς την Επιτροπή (11 Σεπτεμβρίου 1997)

Θέμα: Μέτρα ανάλυσης και συνεργασίας στον τομέα της απασχόλησης

Η τροποποιημένη πρόταση απόφασης για τα μέτρα της Ευρωπαϊκής Επιτροπής όσον αφορά την ανάλυση και τη συνεργασία στον τομέα της απασχόλησης (Πρόγραμμα Έσσεν) φαίνεται να μην έχει ακόμη εγκριθεί παρόλες τις προσπάθειες της Ολλανδικής Προεδρίας.

Προβλέπεται να εγκριθεί πριν από το έκτακτο Ευρωπαϊκό Συμβούλιο με θέμα την απασχόληση;

Ποια επίπτωση θα έχει η καθυστέρηση αυτή στην κοινή έκθεση σχετικά με την απασχόληση πάνω στην οποία θα πρέπει να αποφανθεί το Ευρωπαϊκό Συμβούλιο του Δεκεμβρίου με τη λήξη της Λουξεμβουργικής Προεδρίας;

Απάντηση του κ. Flynn εξ ονόματος της Επιτροπής (20 Οκτωβρίου 1997)

Η τροποποιημένη πρόταση απόφασης του Συμβουλίου σχετικά με τις δραστηριότητες της Ευρωπαϊκής Επιτροπής για θέματα έρευνας, ανάλυσης και συνεργασίας στον τομέα της απασχόλησης και της αγοράς εργασίας είναι προς το παρόν ακόμη στο στάδιο συζήτησης στο πλαίσιο του Συμβουλίου.

Δεν είναι τυπικά δυνατό για την Επιτροπή να επισπεύσει την ημερομηνία έγκρισης αυτής της πρότασης. Στο μεταξύ φαίνεται ότι οι εργασίες στο πλαίσιο του Συμβουλίου εξελίσσονται αρκετά ικανοποιητικά, πράγμα που μας επιτρέπει να ελπίζουμε ότι η απόφαση θα εκδοθεί σύντομα.

Η Ευρωπαϊκή Επιτροπή πληροφορεί το αξιότιμο μέλος του Κοινοβουλίου ότι μέχρι σήμερα διέθετε πολύ περιορισμένους οικονομικούς πόρους για τη χρηματοδότηση αυτών των ενεργειών έρευνας, ανάλυσης και συνεργασίας στον τομέα της απασχόλησης. Αυτή η καθυστέρηση θα έχει συνεπώς μάλλον ασήμαντες συνέπειες στις εργασίες σχετικά με την κοινή έκθεση που πρέπει να υποβληθεί στο Ευρωπαϊκό Συμβούλιο το Δεκέμβριο. Τυχόν έλλειψη απόφασης του Συμβουλίου όμως θα δυσχεραίνει σημαντικά την κατάσταση από το 1998. ((COM (95) 250, όπως τροποποιήθηκε με το έγγραφο COM(96) 449. ))
ΓΡΑΠΤΗ ΕΡΩΤΗΣΗ E-3296/97 υποβολή: Nikitas Kaklamanis (UPE) προς την Επιτροπή (20 Οκτωβρίου 1997)

Θέμα: Κινήσεις αποσταθεροποίησης εκ μέρους της Τουρκίας

Από δημοσιεύματα που είδαν το φως της δημοσιότητας, οι Τουρκικές Μυστικές Υπηρεσίες επεξεργάζονται σχέδιο αποσταθεροποίησης στο Αιγαίο υπό το πρόσχημα της «καταδίωξης» δήθεν Κούρδων ανταρτών σε κάποιο από τα νησιά του Ανατολικού Αιγαίου.

Η όλη επιχείρηση θα αποσκοπεί στη δυσφήμιση ενός Κράτους-Μέλους της ΕΕ., της Ελλάδας, ως κέντρου τρομοκρατίας, καθώς επίσης και στην αμφισβήτηση των κυριαρχικών δικαιωμάτων της με το πρόσχημα καταπολέμησης και πρόληψης τρομοκρατικών πράξεων.

Με το δεδομένο ότι η Τουρκία αποτελεί συνδεδεμένο Κράτος με την Ε.Ε., πράγμα που της επιβάλλει να σέβεται τους κανόνες του Διεθνούς Δικαίου, ερωτάται η Επιτροπή σε τί ενέργειες πρόκειται να προβεί προκειμένου να προλάβει γενικότερη αποσταθεροποίηση στο Αιγαίο, τις συνέπειες της οποίας θα υποστεί και η ίδια η Ε.Ε.

Απάντηση του κ. Van den Broek εξ ονόματος της Επιτροπής (17 Νοεμβρίου 1997)

Η Επιτροπή θεωρεί ότι η υπόθεση αυτή δεν είναι της αρμοδιότητάς της.
ΓΡΑΠΤΗ ΕΡΩΤΗΣΗ P-2932/97 υποβολή: Bartho Pronk (PPE) προς την Επιτροπή (5 Σεπτεμβρίου 1997)

Θέμα: Τέλη χαρτοσήμου για την έκδοση αδείας παραμονής σε πολίτες της ΕΕ, στις Κάτω Χώρες

Έχει διαβιβασθεί στις Κάτω Χώρες η αιτιολογημένη γνωμοδότηση σχετικά με τα ανερχόμενα σε 500 φιορίνια τέλη χαρτοσήμου που απαιτούνται για την έκδοση αδείας παραμονής σε πολίτες της ΕΕ, θέμα για το οποίο η Ευρωπαϊκή Επιτροπή είχε ήδη αποφανθεί στις 10.12.1996; Εάν όχι, για ποιό λόγο καθυστερεί τόσο η διαδικασία αυτή;

Απάντηση του κ. Flynn εξ ονόματος της Επιτροπής (17 Οκτωβρίου 1997)

Πράγματι υπήρξε κάποια καθυστέρηση στην αποστολή μιας εμπεριστατωμένης γνώμης σχετικά με το θέμα που κάνει μνεία το αξιότιμο μέλος του Κοινοβουλίου, επειδή έπρεπε να διασαφηνιστούν ορισμένα τεχνικά σημεία. Αυτή η διαδικασία ολοκληρώθηκε τώρα και η εμπεριστατωμένη γνώμη πρόκειται να αποσταλεί προσεχώς στις ολλανδικές αρχές.
ΓΡΑΠΤΗ ΕΡΩΤΗΣΗ E-2887/97 υποβολή: Glyn Ford (PSE) προς το Συμβούλιο (16 Σεπτεμβρίου 1997)

Θέμα: Θρησκευτικές διώξεις στο Σουδάν

Γνωρίζει το Συμβούλιο την έλλειψη ανοχής που επιδεικνύει η κυβέρνηση του Σουδάν κατά των μη ισλαμικών θρησκευτικών ομάδων στη χώρα;

Ποιά μέτρα λαμβάνει το Συμβούλιο για να ασκήσει πίεση προς τις σουδανικές αρχές προκειμένου να σταματήσουν οι εν λόγω παραβιάσεις των ανθρωπίνων δικαιωμάτων;

Απάντηση (26 Νοεμβρίου 1997)

Το Συμβούλιο διαπιστώνει με λύπη ότι εδώ και αρκετά χρόνια το Σουδάν δεν τηρεί τις συμβάσεις των Ηνωμένων Εθνών για τα ανθρώπινα δικαιώματα, μεταξύ άλλων και στον τομέα της θρησκευτικής ελευθερίας. Αυτό επιβεβαιώθηκε εξάλλου στο ψήφισμα 51/112 της Γενικής Συνέλευσης των Ηνωμένων Εθνών της 5ης Μαρτίου 1997. Η Ευρωπαϊκή Ενωση στις επαφές που είχε με τις αρχές του Σουδάν, τις παρώτρυνε πάντοτε να σταματήσουν τις εκδηλώσεις βίας και έλλειψης ανεκτικότητας έναντι των μη ισλαμικών ομάδων του πληθυσμού. Στο πλαίσιο αυτό, η Ενωση επιβεβαίωσε συχνά την υποστήριξή της στις προσπάθειες που καταβάλλονται για την ειρήνευση στο Σουδάν και ιδίως στις πρωτοβουλίες που λαμβάνονται από τις χώρες της Διακυβερνητικής Αρχής για την Ανάπτυξη. Η Ένωση είναι πρόθυμη να συμβάλει με όλα τα πιθανά μέσα στην ειρηνευτική διαδικασία και στη σύναψη συμφωνίας που θα επιτρέψει σε όλους τους Σουδανούς να ζήσουν ελεύθερα μαζί.